b'\n_START_ARTICLE_\nPrestopna sekunda\n_START_SECTION_\nVzroki za prestopno sekundo\n_START_PARAGRAPH_\nPrestopna sekunda se dodaja, ker se \xc4\x8das meri z uporabo zelo natan\xc4\x8dnih atomskih ur, Zemlja pa se vse po\xc4\x8dasneje vrti okoli svoje osi. Sekunda je bila dolo\xc4\x8dena kot 1/86400 del povpre\xc4\x8dnega Son\xc4\x8devega dne. Toda Son\xc4\x8dev dan postane za 1,7 ms kraj\xc5\xa1i v vsakem stoletju zaradi plimskega zaviranja vrtenja Zemlje. Sekunda v sistemu SI je danes dolo\xc4\x8dena kot 1/86400-ti del srednjega Son\xc4\x8devega dneva med letoma 1750 in 1892. \xc4\x8cas, ki ga merimo s pomo\xc4\x8djo vrtenja Zemlje, pa v primerjavi z atomskimi urami zaostaja. Od leta 1961 do 1971 so morali hitrost delovanja atomskih ur upo\xc4\x8dasnjevati, da so bile usklajene z vrtenjem Zemlje. Od leta 1972 je tako bila sekunda natan\xc4\x8dno enaka sekundi SI dolo\xc4\x8deni leta 1967 kot 9 192 631 770 nihajev sevanja, ki pripadajo prehodu med dvema hiperfinima nivojema osnovnega stanja atoma cezija 133 pri absolutni ni\xc4\x8dli brez prisotnega magnetnega polja. Univerzalni koordinirani \xc4\x8das se dolo\xc4\x8da z atomskimi urami, vendar ostaja pribli\xc5\xbeno enak \xc4\x8dasu UT1 (srednji Son\xc4\x8dev \xc4\x8das) prav zaradi dodajanja prestopne sekunde. Prestopna sekunda se doda takrat, ko postane razlika med \xc4\x8dasoma UT1 in UTC skoraj 0,9 s. 1. januarja 1972 je bila razlika med UTC in TAI 10 s.Tak\xc5\xa1na razlika se je nabrala od leta 1958, ko je bil TAI enak UT2 kot zglajena oblika \xc4\x8dasa UT1._NEWLINE_Prestopno sekundo objavlja Mednarodna slu\xc5\xbeba za vrtenje Zemlje in referen\xc4\x8dne sisteme (IERS ali International Earth Rotation and Reference Service). Obi\xc4\x8dajno se objavi vsakih 6 mesecev. V \xc4\x8dasu UTC 23:59:59 se doda prestopna sekunda preden ura ka\xc5\xbee 00:00:00 naslednjega dne._NEWLINE_Prestopna sekunda se ne dodaja \xc4\x8dasu GPS (GPST). Redno oddajani GPS \xc4\x8das vsebuje tudi podatek o tem, kak\xc5\xa1na je razlika med univerzalnim koordiniranim \xc4\x8dasom in \xc4\x8dasom GPS._NEWLINE_V letu 2005 so se pri\xc4\x8dele aktivnosti in predlogi, da bi se prestopna sekunda opustila. Nadomestila naj bi jo prestopna ura nekje okoli leta 3000.'